Zelena knjiga (film)

***Zelena knjiga*** () američka je biografska dramska komedija snimljena 2018. u režiji Petera Farrellyja. Radnja se dešava 1962, a inspirisana je istinitom pričom na jugu SAD-a o afroameričkom klasičnom i džez-pijanistu Donu Shirleyju (Mahershala Ali) i Amerikancu italijanskog porijekla Franku "Tonyju Lipu" Vallelongi (Viggo Mortensen), koji je služio kao Shirleyjev vozač i tjelohranitelj. Scenarij za film napisali su Farrelly, Brian Hayes Currie i Vallelongin sin, Nick Vallelonga, na osnovu razgovora s njegovim ocem i Shirleyjem, kao i pismima koje je njegov otac pisao svojoj majci. Film je nazvan po knjizi *Zelena knjiga crnog vozača*, koja je izdana sredinom 20. vijeka kao vodič za afroameričke putnike, a koju je napisao Victor Hugo Green.

*Zelena knjiga* imala je svjetsku premijeru 11. septembra 2018. na Međunarodnom filmskom festivalu u Torontu, gdje je osvojila nagradu publike, a zatim je zvanično počela s prikazivanjem u Sjedinjenim Američkim Državama 16. novembra 2018, zaradivši 321 milion dolara širom svijeta. Film je dobio pozitivne ocjene, uz posebne pohvale za izvedbe Mortensena i Alija, ali je izazvao i kritike zbog prikaza rasa i Shirleyja.

Film je dobio brojne pohvale i nagrade, a na 91. dodjeli "Oscara" osvojio je nagrade za najbolji film, najbolji originalni scenarij i najboljeg sporednog glumca (Mahershala Ali). Film je osvojio i nagradu Zlatni globus za najbolji film – komedija ili mjuzikl, a izabran je kao jedan od 10 najboljih filmova godine od Američkog filmskog instituta. Ali je osvojio i Zlatni globus za najboljeg sporednog glumca, kao i nagradu BAFTA u istoj kategoriji.

## Radnja 
Njujorški izbacivač Frank "Tony Lip" Vallelonga traži novo zaposlenje pošto je noćni klub Copacabana u kojem radi, zatvoren zbog renoviranja. Pozvan je na intervju sa doktorom Donom Shirleyem, ekscentričnim afro-američkim pijanistom koji traži vozača za svoju osmosedmičnu koncertnu turneju kroz Srednji zapad i duboko na jugu SAD-a. Don zapošljava Tonyja na osnovu njegovih dobrih referenci i sa odobrenjem njegove žene Dolores. Ukrcavaju se s planovima da se vrate u New York na Badnjak. Donovi muzički producenti daju Tonyju kopiju knjige * Zelena knjiga crnog vozača*, koja je izdata kao vodič za afro-američke putnike kako da pronađu motele, restorane i benzinske stanice gdje će biti posluženi.

Započinju turneju po Srednjem zapadu prije nego što konačno kreću dalje na jug. Tony i Don su se u početku sukobljavali, zato što se Donu gade Tonyjeve navike, dok se Tony osjećao nelagodno kad se od njega tražilo da se ponaša sa više uglađenosti. Kako turneja napreduje, Tony je impresioniran Donovim talentom na klaviru i sve više biva zaprepašten diskriminatornim postupcima prema Donu od strane njegovih domaćina i javnosti kada nije na pozornici. Grupa bijelih ljudi ugrožava Donov život u baru, a nakon poziva Tony se pojavljuje i spašava ga. On savjetuje Dona da ne izlazi bez njega sve do kraja turneje.

Tokom cijelog putovanja Don pomaže Tonyju pisati ljubavna pisma njegovoj ženi, uči ga ispravno pisati, diktira mu i prepravlja odlomke koji bi mogli ostaviti duboku impresiju. Tony ohrabruje Dona da stupi u kontakt sa svojim vlastitim otuđenim bratom, ali Don je neodlučan, primjećujući da je postao izoliran usljed svog profesionalnog života i dostignuća. Na jugu policajci hapse Dona zbog homoseksualnog susreta s bijelim muškarcem u jednom bazenu, a Tony podmićuje policajce kako bi spriječio muzičarevo hapšenje. Don je uzrujan što je Tony "nagradio" policajce zbog sveg tretmana koje je doživio. Kasnije, njih dvojica su uhapšeni nakon što ih je policijac zaustavio kasno u noć, a Tony ga udara nakon što ga je policajac uvrijedio. Dok su bili u zatvoru, Don traži da nazove svog advokata i umjesto toga koristi priliku da dođe do državnog advokata Roberta F. Kennedyja, koji vrši pritisak na guvernera da ih oslobodi. Budući da je Tony izgubio živce, Don je frustriran time što je morao ometati Kennedyja, koji zajedno sa bratom, tadašnjim predsjednikom Sjedinjenih Američkih Država John F. Kennedyjem naporno radi na pravima manjina.

U noći završnog nastupa na turneji u Birminghamu, Alabama, Donu se zabranjuje ulazak u restoran kluba rezervisan samo za bijelce, u istoj prostoriji u kojoj je angažovan da svira i gdje mnogi članovi njegove publike jedu. On može naručiti jelo iz menija, ali mora jesti u maloj svlačionici. Prvo Tony kaže Donu da je to posljednja izvedba, i treba da naruči iz menija da bi mogli da završe i odu dalje na sjever. Don kaže da neće nastupati u klubu zato što ne može jesti zajedno sa svim gostima. Vlasnik pokušava da podmiti Tonyja kako bi razuvjerio Dona, a Tony ga odguruje prema zidu. Don smiruje Tonyja i kaže da će mu dozvoliti da odluči da li će svirati ili ne. Tony odlazi, a zatim i Don dok menadžeri bjesne oko ugovora. Tony odlazi sa Donom, koji je još uvijek u bijeloj kravati i odijelu, gdje večeraju u pretežno crnačkom blues klubu, Orange Bird. Tamo Don oduševljava publiku strastvenom izvedbom etide Frederica Chopina *Zimski vjetar*, prije nego što im se pridružuje vrlo impresivan blues bend. Zatim svira i improvizira kao jedan od članova benda, što pokreće publiku da ustanu i plešu.

Tony i Don odlaze na sjever u pokušaju da stignu kući za Badnjak. Dok su se vozili po snježnom putu, zaustavlja ih drugi policajac i očekuje se daljnje policijsko uznemiravanje. Na njihovo iznenađenje, ispostavlja se da je policajac pripadnik državne policije Marylanda, koji im pokazuje da imaju ispuhanu gumu i pomaže Tonyju da je bezbijedno promijeni. Tony uskoro shvata da je previše iscrpljen od vožnje po snijegu i da mora da prespava, i kaže Donu da će stati na sljedećem prenoćištu. Kasnije te noći automobil stiže u snježni Bronx, dok Don vozi, a Tony spava u pozadini. Don budi Tonyja i kaže mu da je kod kuće. Tony poziva Dona da dođe i upozna njegovu ženu, ali Don mu želi sretan Božić i odlazi.

Don se vraća u svoj stan iznad Carnegie Halla, i uskoro shvaća da je sam na Badnje veče. Koračajući iza jednog para koji je stigao do Tonyjeve kuće, Don se iznenada pojavio u hodniku na Tonyjevim vratima sa bocom šampanjca. Tony zagrli Dona, a zatim ga upoznaje sa svojim gostima. Dolores dolazi i grli Dona, a onda mu šapće u uho: toplo mu zahvaljuje što je pomogao Tonyju u pisanju pisama.

U odjavnoj špici može se pročitati da je "Dr. Shirley nastavio sa turnejama, komponovanjem i snimanjem zaradivši velika priznanja. Igor Stravinski je rekao za njega: "Njegova virtuoznost je dostojna Bogova." "Frank 'Tony Lip' Vallelonga se vratio svom poslu u Copacabani, postajući na kraju menadžer". Prikazana je prava slika Tonyja i Dolores na Copacabani, cirka oko 1960. godine. "Tony Lip i dr. Donald Shirley ostali su prijatelji sve dok nisu umrli u kratkom razmaku od nekoliko mjeseci 2013. godine."

## Uloge 
* Viggo Mortensen - Frank "Tony Lip" Vallelonga
* Mahershala Ali - Don Shirley
* Linda Cardellini - Dolores Vallelonga
* Sebastian Maniscalco - Johnny Venere
* Dimiter D. Marinov - Oleg
* Mike Hatton - George
* P.J. Byrne - Izvršni producent albuma
* Iqbal Theba - Amit
* Joe Cortese - Gio Loscudo
* Maggie Nixon - radnica u garderobi kluba
* Von Lewis - Bobby Rydell

* Don Stark - Jules Podell
* Anthony Mangano - Izbacivač u klubu "Copacabana"
* Frank Vallelonga - Rudy Vallelonga
* Randal Gonzalez - Gorman
* Nick Vallelonga-s Augie
* Tom Virtue - Morgan Anderson
* Brian Distance - drugi policajac u gradu Macon, Georgia
* Dennis W. Hall - Wise Guy Mags
* Brian Stepanek - Graham Kindell
* Montrel Miller - Konobar hotela u Birmingham-u

## Reference 
## Vanjski linkovi 
* Zvanični sajt 
* 
* 

Kategorija:Filmovi iz 2018.
Kategorija:Američke dramske komedije
Kategorija:Filmovi u režiji Petera Farrellyja
Kategorija:Filmovi koji su dobili Oscar za najbolju sporednu mušku ulogu
Kategorija:Filmovi koji su dobili Oscar za najbolji originalni scenarij
Kategorija:Filmovi koji su dobili Zlatni globus za najboljeg sporednog glumca
Kategorija:Filmovi s radnjom na Manhattanu
Kategorija:Filmovi s radnjom u Bronxu
Kategorija:Filmovi s radnjom u New York Cityju
Kategorija:Filmovi s radnjom u saveznoj državi New York
Kategorija:Filmovi s radnjom u Pittsburghu
Kategorija:Filmovi s radnjom u Pennsylvaniji
Kategorija:Filmovi s radnjom u Ohiju
Kategorija:Filmovi s radnjom u Kentuckyju
Kategorija:Filmovi s radnjom u Tennesseeju
Kategorija:Filmovi s radnjom u Georgiji
Kategorija:Filmovi s radnjom u Alabami
Kategorija:Filmovi s radnjom u Indiani
Kategorija:Filmovi s radnjom u Iowi
Kategorija:Filmovi s radnjom u Mississippiju
Kategorija:Filmovi snimljeni u Louisiani
Kategorija:Filmovi snimljeni u New Orleansu
Kategorija:Filmovi o rasizmu
Kategorija:Filmovi DreamWorks Picturesa
Kategorija:Filmovi Participant Medije
Kategorija:Filmovi Universal Picturesa
Kategorija:Filmovi Amblin Entertainmenta
Kategorija:Filmovi Lionsgatea
Kategorija:Filmovi s radnjom u New Orleansu